顾随
行香子 三十初度自寿
陆起龙蛇，归去无家。
又东风、悄换年华。
已甘沦落，莫漫嗟呀。
拚一枝菸，一壶酒，一杯茶。
我似乘槎，西渡流沙。
走红尘、晚日朝霞。
卅年岁月，廿载天涯。
共愁中乐，苦中笑，梦中花。
不作超人，莫怕沉沦。
一杯杯、酸酒沾唇。
读书自苦，卖赋犹贫。
又者般疯，者般傻，者般浑。
莫漫殷勤，徒事纷纭。
浪年华、断送闲身。
倚阑强笑，回首酸辛。
算十年风，十年雨，十年尘。
春日迟迟，怅怅何之。
鬓星星、八字微髭。
近来生活，力尽声嘶。
问几人怜，几人恨，几人知。
少岁吟诗，中岁填词。
把牢骚、徒做谈资。
镇常自语，待得何时。
可唤愁来，鞭愁死，葬愁尸。